Pauw maak vir ons deure en vensters oop wat ons in naïwiteit, goedgelowigheid en ’n grashalmpie van die moraliteit van ons struggle aanvanklik nooit wou aanvaar nie. Nou is dit daar en ons staan magteloos en verslae. Pauw verwys na Zuma se oorwinningstoespraak toe hy oudpres. Thabo Mbeki in 2007 verslaan het. “Zuma het Mbeki as ’n ‘vriend en ’n broer’ beskryf. Toe begrawe hy hom.”
Reg en geregtigheid is ’n vae skim teenoor die bewese wetteloosheid wat van alle kante ons jong demokrasie stukkie vir stukkie opvreet.
Pauw sê in sy boek ten spyte van al die onthullings moet ’n mens tog nie dink dat daar enige gevolge gaan wees nie of dat die wetstoepassingsagentskappe gereed staan om hul werk te doen nie.
Maar uit hierdie oord kan niks verwag word nie, sê kommentator Ranjeni Munusamy. In die party se mediaverklaring ná die president se optrede in die parlement bevestig hy net die dubbele spraak: “Die ANC prys pres. Jacob Zuma vir sy voortgesette en rigtingvaste toewyding om aan die mense van Suid-Afrika verantwoording te doen deur gereeld voor die parlement te verskyn om vrae te beantwoord oor talle van die mees knellende vraagstukke wat Suid-Afrika vandag in die gesig staar.”
’n Mens voel byna die roeringe van die 70’s en die 80’s wanneer die Anglikaanse aartsbiskop van Kaapstad praat. “Sommige van ons leiers het slawe geword van ’n nuwe generasie van koloniale onderdrukkers,” het hy gesê. Dis ’n morele en ekonomiese onderdrukking wat manifesteer in een familie se kaping van ons land, en ’n president wie se integriteit, hart en siel gekompromitteer is.
Die aartsbiskop het dit duidelik gestel dat hy nie geleenthede bywoon waar Zuma praat nie, die parlement ingesluit. Hy maak dan ook die stelling dat die ANC se tyd verby is. Miskien moet ons sê dat die glorieryke beweging sy deel gedoen het. Dis nou tyd om na die glorieryke mense van Suid-Afrika te kyk.
Dit is soos toe die apartheidsmure begin val het: Gewone mense het nee begin sê, veral op grond van hul geloof. Ons het ’n ander Suid-Afrika as die politiek van korrupsie, van leuens en van diefstal.
Soos wat die stryd teen apartheid geïnternasionaliseer is, draai hy nou ook die internasionale krane oop teen die land wat apartheid oorwin het, ’n Nelson Mandela uit die gevangenis laat stap het, ’n jong demokrasie geskep het en tans ’n ommekeer na korrupsie, geldwassery, bedrog en diefstal gemaak het.